VSM Sklep II Kp 23415/2024
Sodna praksa višjih sodišč, 2024-10-03

Bernard Tajnšek (preds.), Barbara Debevec (poroč.), mag. Mateja Kamenšek Gornik

odstop kazenskega spisa tuji državi v sojenje - dvojna kaznivost - meddržavna pogodba

Določbe ZKP, ki urejajo postopek mednarodne pravne pomoči so subsidiarne narave in se uporabljajo samo, če ni z mednarodno ali meddržavno pogodbo določeno drugače.

Pritožbi obdolženega A. A. se ugodi in se izpodbijani sklep razveljavi ter zadeva vrne sodišču prve stopnje v ponovno odločanje.

1. Sodišče prve stopnje je z izpodbijanim sklepom ugotovilo, da so na podlagi 519. člena Zakona o kazenskem postopku (v nadaljevanju ZKP) izpolnjeni vsi zakonski pogoji, da se kazenski spis Okrožnega sodišča v Mariboru, opr. št. II K 23415/2024 odstopi pristojnemu sodišču v Republiki Srbiji zaradi nadaljevanja kazenskega pregona.

2. Zoper sklep se je pritožil obdolženec iz vseh zakonskih razlogov, kot navaja v uvodu pritožbe, s predlogom, da sodišče druge stopnje pritožbi ugodi in izpodbijani sklep spremeni tako, da se bo kazenski pregon nadaljeval v Republiki Sloveniji.

4. Obdolženec nasprotuje odstopu kazenskega spisa Republiki Srbiji, saj meni, da niso podani zakonski pogoji. Sodišču prve stopnje v osrednjem delu očita, da ni preverilo dvojne kaznivosti, torej, ali so dejanja, ki so predmet očitka, kazniva dejanja tudi po zakonu Republike Srbije.

5. V povzetem mu je pritrditi. Sodišče prve stopnje se je namreč pri svoji odločitvi oprlo na določbo 519. člena ZKP, povsem pa je prezrlo določbo 514. člena ZKP, ki določa, da se daje mednarodna pravna pomoč po določbah tega zakona, če ni z mednarodno pogodbo ali zakonom določeno drugače. To pomeni, da so določbe ZKP, ki urejajo postopek mednarodne pravne pomoči subsidiarne narave in se uporabljajo samo, če ni z mednarodno ali meddržavno pogodbo določeno drugače. Ravno za obravnavani primer, ko gre za državljana Republike Srbije, pa je treba upoštevati Pogodbo med Republiko Slovenijo in Republiko Srbijo o pravni pomoči v civilnih in kazenskih zadevah, ki v prvem odstavku 36. člena določa, da če državljan države pogodbenice ali oseba, ki ima na njenem ozemlju stalno prebivališče, na ozemlju druge države pogodbenice stori dejanje, ki je določeno kot kaznivo dejanje v obeh državah pogodbenicah, lahko država pogodbenica, na katere ozemlju je bilo dejanje storjeno, pod pogoji iz te pogodbe zaprosi drugo državo pogodbenico, da prevzame kazenski pregon. Med drugim je kot pogoj za odstop kazenskega pregona torej določena tudi dvojna kaznivost, ki pa je sodišče prve stopnje ni ugotavljalo, na kar obdolženec utemeljeno opozarja.

6. Po obrazloženem, je sodišče druge stopnje pritožbi obdolženca ugodilo in odločilo kot izhaja iz izreka tega sklepa. Zaradi ugotovljene kršitve, se sodišče druge stopnje do preostalih pritožbenih navedb ni opredeljevalo. Le-te bo ob vnovičnem odločanju skrbno pretehtalo sodišče prve stopnje, nato pa o zadevi znova odločilo.

7. Sklep sodišča druge stopnje temelji na določbi tretjega odstavka 402. člena ZKP.

Zakon o kazenskem postopku (1994) - ZKP  - člen 514, 519

Pogodba med Republiko Slovenijo in Republiko Srbijo o pravni pomoči v civilnih in kazenskih zadevah (2015) - člen 36, 36/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.